
Creu strategaethau i gefnogi ymarfer cynhwysol yn yr ystafell ddosbarth gan adfyfyrio ar eu heffeithlonrwydd yn y dosbarth. Nodwch a thrafodwch hyd at dair strategaeth rydych chi wedi'u rhoi ar waith yn eich addysgu i gefnogi ymarfer cynhwysol.








Mae addysg gynhwysol, yn unol â damcaniaethwyr megis Booth ac Ainscow (2011), Florian (2014) a Slee (2011), yn broses drawsnewidiol sy’n gofyn i systemau addysg fabwysiadu polisïau ac arferion hyblyg sy’n gwerthfawrogi amrywiaeth dysgwyr gan sicrhau mynediad cyfartal at brofiadau dysgu ystyrlon. Yn ganolog i'w diffiniad mae’r syniad bod cynhwysiant yn gofyn am newid mewn diwylliant, polisïau ac arferion ysgolion er mwyn sicrhau tegwch i bob dysgwr. Ar y llaw arall, yn ôl UNESCO (2009), mae cynhwysiant yn cael ei ddeall fel proses o fynd i’r afael ag amrywiaeth o anghenion pob dysgwr. Dadleua UNESCO mai cyfrifoldeb systemau addysgol yw addasu i anghenion dysgwyr, yn hytrach na disgwyl i'r dysgwr addasu strwythurau addysgol presennol.    
Mae addysg yng Nghymru yn cael ei seilio ar egwyddorion sy’n anelu at gefnogi plant a phobl ifanc i ddatblygu ystod eang o wybodaeth, sgiliau a phrofiadau dysgu ystyrlon, a fydd yn eu galluogi i gyflawni eu potensial llawn a chyfrannu’n gadarnhaol ar gymdeithas (Llywodraeth Cymru, 2022). Mae’r Cwricwlwm i Gymru (Llywodraeth Cymru, 2022) wedi’i gynllunio’n fwriadol i fod yn gynhwysol ac yn addasadwy, gan sicrhau ei fod yn cael ei weithredu mewn modd sy’n diwalli anghenion unigol pob dysgwr, wrth hyrwyddo datblygiad personol, academaidd a chymdeithasol pob plentyn. Yn ôl Cod Anghenion Dysgu Ychwanegol Cymru (Llywodraeth Cymru, 2021), mae’r egwyddorion sylfaenol sy’n tanategu’r system Anghenion Dysgu Ychwanegol (ADY) yn canolbwyntio ar ddatblygu system addysg gynhwysol gynaliadwy sy’n sicrhau bod pob dysgwr yn cael cyfleoedd teg i gyflawni. Drwy ddarparu profiadau addysgol sy’n ymateb i'w hanghenion unigol ac sy’n eu galluogi i ymgysylltu’n llawn a’u dysgu bydd dysgwyr yn elwa ar y ddarpariaeth addysgol a chael profiadau dysgu cadarnhaol. 
Mae’r ysgol gynradd cyfrwng Gymraeg dan sylw wedi’i lleoli yn Ne Ceredigion ac yn darparu addysg i ddysgwyr rhwng 3 ac 11 mlwydd oed. Ar hyn o bryd, mae 399 o ddisgyblion ar y gofrestr, gydag 11.0% ohonynt yn nodi bod ganddynt ADY (Estyn, 2025). Yn yr ysgol hon, deallir cynhwysiant fel proses barhaus sy’n ceisio ymateb i amrywiaeth anghenion dysgwyr drwy ddatblygu diwylliant, polisïau ac arferion sy’n hyrwyddo tegwch a pherthnasoedd profiadau dysgu. Er bod cynhwysiant yn ddelfrydol, yn foesol ac yn addysgol, dadleua Slee (2011) bod peryg i'r cysyniad gael ei wanhau os nad yw systemau’n newid yn strwythurol. Yn ôl Estyn (2025) mae trefniadau’r ysgol yn flaengar wrth nodi ac ymateb i ddysgwyr ag anghenion dysgu ychwanegol. Mae’r staff yn cynnig darpariaeth gefnogol gynhwysfawr i ddiwallu anghenion disgyblion ag ADY, gan roi pwyslais penodol ar hyrwyddo lles emosiynol a datblygu strategaethau effeithiol ar gyfer rheoli emosiynau. Mae arferion yr ysgol gynradd yn adlewyrchu bwriad y ddeddfwriaeth drwy ganolbwyntio ar anghenion unigol, lles a mynediad at y cwricwlwm eang.
Er bod heriau ymarferol yn parhau, mae addysg gynhwysol yn hanfodol er mwyn sicrhau system addysg deg, foesegol a chynaliadwy sy’n adlewyrchu cymdeithas gyfoes yng Nghymru. Mae’r polisi cenedlaethol yn gosod cynhwysiant wrth wraidd darpariaeth addysgol gan bwysleisio bod hawl gan bob dysgwr i fynediad cyfartal at addysg o ansawdd uchel (Llywodraeth Cymru, 2021).
Er i Estyn (2025) nodi bod yr ysgol yn ceisio ymateb i amrywiaeth anghenion dysgwyr, o brofiad personol, nid yw grwpiau penodol o ddysgwyr bob tro yn derbyn cefnogaeth gyfartal. Mae darpariaethau megis grwpiau anogaeth, therapi celf a mynediad at ‘Hafan’ yn cynnig cefnogaeth werthfawr i rai o’r dysgwyr. Fodd bynnag, mae’r ffaith bod y darpariaethau hyn yn digwydd y tu allan i'r ystafell ddosbarth ac nad yw ar gael i bob dysgwr yn codi cwestiynau ynghylch cynhwysiant. Yn unol â dadl Slee (2011), mae perygl bod cynhwysiant yn cael ei wanhau pan fydd cefnogaeth yn cael ei leoli ar ymylon arfer addysgeg prif ffrwd, yn hytrach nad yn cael ei hymgorffori’n llawn yn yr ystafell ddosbarth. Ychwanega Booth ac Ainscow (2011) at hyn gan bwysleisio bod cynhwysiant yn gofyn am ddileu rhwystrau i ddysgu o fewn diwylliant ac arferion ysgol gyfan. Dadleua Florian (2014) o blaid addysgu sy’n cefnogi pob dysgwr o fewn y dosbarth. O ganlyniad, er bod y darpariaethau arbenigol hyn yn cefnogi lles dysgwyr unigol, mae hyn wedi ysgogi myfyrdod beirniadol ar ba mor gynhwysol yw’r ysgol yn ymarferol ac a yw’r anghysondeb mewn darpariaeth yn adlewyrchu agweddau staff neu ddiffyg dealltwriaeth gyffredin o gysyniad cynhwysiant.
O ystyried nad yw pob dysgwr yn cael mynediad at ddarpariaethau cefnogol y tu allan i'r ystafell ddosbarth, mae hyn wedi fy ysgogi i gyflwyno fy strategaeth gyntaf sef canmoliaeth gadarnhaol gan ffocysu yn benodol ar sut mae canmoliaeth gadarnhaol yn hanfodol er mwyn cefnogi lles, cymhelliant a chyfranogiad pob dysgwr. Er mwyn adfyfyrio ar y strategaeth hon, defnyddir model adfyfyriol Gibbs (1988) i strwythuro’r drafodaeth ac i gefnogi dadansoddiad beirniadol o’i effaith ar gynhwysiant yn yr ystafell ddosbarth. Un o’r prif rhesymau dros ddefnyddio model adfyfyriol Gibbs yw’r gydnabyddiaeth o bwysigrwydd teimladau fel rhan annatod o’r broses fyfyrio, gan eu hystyried yn ffactor allweddol wrth ddeall profiadau a datblgyu ymarfer proffesiynol (Markkanen et al., 2020). 
Yn ôl Hattie, (2012) mae dysgwyr yn croesawu canmoliaeth ac mae hyn yn wir am bawb. Mae canmoliaeth lafar, sy’n ffurf ar wobr allanol ac sy’n cael ei thrafod yn eang o fewn damcaniaethau cymhelliant, yn cael ei chydnabod yn aml fel ffactor pwysig sy’n dylanwadu ar ddatblygiad cymhelliant dysgwyr yn yr ystafell ddosbarth (Hancock, 2000). Defnyddiais ganmoliaeth gadarnhaol gyda fy nosbarth Blwyddyn 5 fel strategaeth allweddol i gefnogi arfer ystafell ddosbarth cynhwysol. Prif nod y strategaeth yw meithrin a datblygu’r ymdeimlad o berthyn, hunan hyder a chymhelliant ymhlith pob dysgwr. Cyflwynwyd y ganmoliaeth yn fwriadol ac yn benodol ac roedd hyn yn arbennig o berthnasol i ddysgwyr ADY gan fod y ganmoliaeth strwythuredig yn cefnogi eu lles emosiynol ac yn hyrwyddo ymgysylltiad â’i dysgu. 
Gwelwyd bod rhai dysgwyr a oedd yn derbyn addysg lawn o fewn y dosbarth ac nad oeddent yn derbyn unrhyw ymyrraeth ychwanegol, yn mynegi teimladau o annhegwch ynghylch y diffyg mynediad at brofiadau oedd ar gael i ddysgwyr eraill. Er enghraifft, nodwyd achos dysgwr oedd â diddordeb amlwg mewn celf a mynegiant creadigol, ond nad oedd yn gymwys i ymuno a’r grwp therapi celf am nad oedd ganddi anghenion ychwanegol. O ganlyniad, er bod y ddarpariaeth wedi’i fwriadu i gefnogi dysgwyr mwyaf bregus, gallai’r trefniadau hyn gael effaith anfwriadol ar yr ymdeimlad o degwch, perthyn a chynhwysiant ymhlith dysgwyr eraill. Atega Maslow (1943) at hyn gan bwysleisio bod yr ymdeimlad o berthyn a thegwch yn angen sylfaenol. Noda pan fydd dysgwyr yn canfod bod cyfleoedd gwerthfawr ar gael i rai ond nid i eraill, gall hyn effeithio'n negyddol ar eu lles emosiynol a’u cymhelliant. Drwy gyflwyno canmoliaeth gadarnhaol galluogodd hyn i'r dysgwr deimlo’r ymdeimlad o berthyn i'r dosbarth, cefnogi ei lles emosiynol ac yn sicr ei hymgysylltiad gyda’i dysgu. 
Ymgorfforwyd cynhwysiant yn effeithiol drwy gyflwyno’r offeryn digidol ‘Class Dojo’ (2011) yn y dosbarth. Gweithredir ‘Class Dojo’ fel offeryn gweledol i reoli dosbarth sy’n cefnogi monitro ymddygiad, canmoliaeth gadarnhaol a chyfathrebu rhwng athrawon, dysgwyr a rhieni (Corser, Manolev a Danby, 2025). Cyfrannodd hyn at hyrwyddo’r ymdeimlad o degwch a chysondeb ymhlith pob dysgwr. Yn ogystal, mae’r defnydd gweledol o ‘Class Dojo’ yn cefnogi dysgwyr ag anghenion cyfathrebu, emosiynol neu wybyddol. Noda UNESCO (2009) bod hyn yn cyfrannu at yr ymdeimlad o berthyn a diogelwch emosiynol sy’n ganolog i addysg gynhwysol. Rhoddwyd pwyslais penodol ar sicrhau defnydd cyson a thryloyw o ‘Class Dojo’ gan aelodau staff y dosbarth ynghyd a’r dysgwyr gan leihau anghysondeb mewn ymatebion ymddygiadol ac atgyfnerthu disgwyliadau clir i bawb. Yn unol â Booth ac Ainscow (2011), mae cynhwysiant yn ymwneud a chreu diwylliant ysgol sy’n hyrwyddo tegwch, cyfranogiad  a ‘r ymdeimlad o berthyn. Yn benodol, cefnogodd ‘Class Dojo’ gynhwysiant drwy alluogi’r athrawon dosbarth i ganolbwyntio ar ganmoliaeth gadarnhaol oedd yn seiliedig ar ymdrech, ymddygiad dysgu cadarnhaol a chynnydd personol, yn hytrach na chyrhaeddiad academaidd yn unig. Ar y llaw arall, er mwyn sicrhau cynhwysiant gwirioneddol, mae’n hanfodol bod y defnydd ‘o ‘Class Dojo’ yn cael ei weithredu’n gyson. Gall anghysondeb arwain at yr ymdeimlad o annhegwch ymhlith dysgwyr gan atgyfnerthu pryderon a nodwyd gan Slee (2011) ynghylch cynhwysiant arwynebol.
Yn dilyn cyflwyniad clir a thryloyw o’r modd yr oedd ‘Class Dojo’ i'w ddefnyddio yn yr ystafell ddosbarth er mwyn cefnogi amgylchedd dysgu cynhwysol a chadarnhaol, dangosodd pob un dysgwr barodrwydd i ymgysylltu a’r system. Gan roi pwyslais ar lais y plentyn, cytunwyd ar y cyd ar pum maes y byddai pwyntiau clod yn cael eu dyrannu ar eu cyfer. Yn ôl Estyn (2020), mae cyfranogiad dysgwyr yn gallu cyfrannu’n sylweddol at wella ysgolion, drwy alluogi’r ysgol i nodi blaenoriaethau strategol ar gyfer y dyfodol a gwneud penderfyniadau mwy gwybodus ynghylch lles, profiadau dysgu ac ansawdd yr addysgu. Penderfynwyd bod rhai o’r meysydd yn cario pwysau uwch o ran pwyntiau a’i bod yn cyd-fynd a blaenoriaethau Cynllun Datblygu’r Ysgol. Er mwyn sicrhau cysondeb a dealltwriaeth glir, cadwyd y pum maes hyn fel ffocws penodol drwy gydol y tymor. Ar ddiwedd y tymor byddai gwobr i'r dysgwr a oedd wedi casglu’r nifer uchaf o bwyntiau. Mae’r penderfyniad o roi gwobr ar ddiwedd tymor yn cyd fynd a’r hyn a gred Dweck (2009). Cred Dweck bod rhoi gwobrau yn fwriadol ac yn benodol yn gwella dyfalbarhad a gwydnwch. Mae’n ymddangos nad yw pawb o blaid gwobrwyo. Mae Deci a Ryan (2000) yn codi pryderon ynghylch effaith gwobrwyo gan ddadlau y gall gwobrwyo danseilio cymhelliant dysgwyr. Yn yr un modd, mae Kohn (1999, t.5) yn beirniadu gwobrwyo fel dull sy’n rheoli ymddygiad yn hytrach na meithrin ymgysylltiad a’r dysgu. 
Defnyddiwyd y strategaeth yma fel system sy’n seiliedig ar ganmoliaeth yn unig. Yn y cyd-destun hwn, cytunwyd nad oedd modd tynnu pwyntiau er mwyn lleihau teimladau o or-bryder, cywilydd neu annhegwch ymhlith dysgwyr yn enwedig y rhai mwyaf bregus yn emosiynol. Mae’r penderfyniad hwn hefyd yn mynd i'r afael â beirniadaeth Kohn (1999) sy’n dadlau y gall tynnu gwobrau neu bwyntiau ymddangos fel cosb i ddysgwyr, hyd yn oed pan honnir ei fod yn gadarnhaol. Felly, drwy osgoi cosbi a chanolbwyntio ar y cadarnhaol, llwyddwyd i feithrin yr ymdeimlad cryfach o degwch, perthyn a chynhwysiant. Fodd bynnag, dadleua Bruner (1966), y dylai dysgwyr brofi llwyddiannau a methiannau nid fel gwobr na chosb, ond fel gwybodaeth sy’n cyfrannu at eu dysgu a’i datblygiad. Serch hynny, penderfynwyd peidio â gweithredu awgrym Bruner, gan fabwysiadu dull a oedd yn canolbwyntio’n fwriadol ar atgyfnerthu cadarnhaol yn unig. Profodd y dull hwn yn effeithiol o fewn cyd-destun yr ystafell ddosbarth, gyda thystiolaeth o welliant amlwg yn agweddau’r dysgwyr, cynnydd yn eu hymgysylltiad, yn ogystal â chreu awyrgylch mwy cadarnhaol a chynhwysol.
Mae hyn wedi llywio’r bwriad i barhau i ddefnyddio ‘Class Dojo’ fel offeryn cynhwysol. Bwriedir rhannu’r dull hwn gyda chyd-athrawon gan ddarparu cyfle i'r dysgwyr gyflwyno eu profiadau hwy eu hunain a hyrwyddo ethos dosbarth cynhwysol. I ddatblygu hyn ymhellach byddwn yn gwahodd y rhieni, gwarcheidwaid a gofalwyr i gael mynediad i ‘ Class Dojo’. Byddai hyn yn fuddiol er mwyn hyrwyddo lles dysgwyr. Mae adroddiad canllaw Education Endowment Foundation (EEF)  (2021), yn tynnu sylw at bwysigrwydd meithrin cysylltiadau cryfach rhwng yr ysgol a’r cartref er mwyn atgyfnerthu canmoliaeth gadarnhaol gan gydnabod cyflawniadau'r dysgwyr. Trwy rannu canmoliaeth mewn modd cydlynol ceir mwy o effaith ar hunan-barch, cymhelliant a lles cyffredinol y plentyn. 
Ffactor pwysig i'w ystyried yw bod effaith cydnabod cyflawniadau dysgwyr yn dibynnu’n helaeth ar natur y ganmoliaeth a roddir iddynt. Noda Dweck (2006) y gall gwahanol fathau o ganmoliaeth ddylanwadu ar gymhelliant, agweddau at ddysgu a dyfalbarhad dysgwyr. O fewn cyd-destun cynhwysiant, mae canmoliaeth gadarnhaol sy’n canolbwyntio ar gynnydd unigol yn hytrach na chyrhaeddiad yn cyd-fynd ag egwyddorion Florian (2014). Felly, gellir dadlau bod canmoliaeth gadarnhaol, pan gaiff ei ddefnyddio’n foesegol ac yn adfyfyriol, yn strategaeth allweddol i hyrwyddo cymhelliant cynaliadwy a phrofiadau dysgu teg i bob dysgwr.
Wrth adfyfyrio ar y defnydd o ganmoliaeth gadarnhaol, mae’n bosib gwerthuso ei effeithiolrwydd fel strategaeth gynhwysol o fewn y dosbarth. Defnyddiwyd canmoliaeth gadarnhaol mewn modd bwriadol a strwythuredig i atgyfnerthu ymddygiad cadarnhaol. Gellir dadlau bod y defnydd o ganmoliaeth gadarnhaol wedi bod yn gynhwysol gan ei fod wedi’i gyfeirio at ymdrech ac ymddygiad yn hytrach na gallu academaidd. Sicrhaodd hyn bod pob dysgwr, gan gynnwys y rhai ag ADY, yn gallu profi llwyddiant a chydnabyddiaeth o fewn y dosbarth. O ganlyniad i'r dull hwn, dangosodd y mwyafrif o ddysgwyr lefelau uwch o gymhelliant ac ymgysylltiad gyda’u gwaith a gwelwyd gostyngiad amlwg mewn ymddygiad heriol. Serch hynny, mae’r adfyfyrio hwn hefyd yn tynnu sylw at yr angen i sicrhau nad yw canmoliaeth gadarnhaol yn cael ei ddefnyddio yn rhy gyffredinol, gan y gallai hyn, o bosib, leihau ei effaith. O ganlyniad, bwriedir ganolbwyntio ar ddarparu canmoliaeth gadarnhaol penodol, clir a chyson, er mwyn parhau i hyrwyddo ymgysylltiad, hunan-barch a chynhwysiant o fewn yr ystafell ddosbarth.
Her sylweddol a wynebwyd wrth sicrhau addysg gynhwysol o fewn yr ystafell ddosbarth oedd darparu cefnogaeth briodol i ddysgwr ag awtistiaeth ddwys a oedd hefyd wedi profi trawma. Felly, yr ail strategaeth byddaf yn dadansoddi gan ddefnyddio model adfyriol Gibbs (1998), yw gwahaniaethu yn y dosbarth.
Cyn pandemig COVID-19, byddai’r dysgwr, ynghyd a dau ddysgwr arall, yn mynychu sesiynau sgiliau bywyd yn ddyddiol tu hwnt i'r ystafell ddosbarth. Fodd bynnag, oherwydd cyfyngiadau’r pandemig, nid oedd modd parhau a’r ddarpariaeth hon. O ganlyniad, bu’n rhaid i'r dysgwr dderbyn ei addysg yn llawn o fewn y dosbarth prif ffrwd. Mae hyn yn cyd fynd ar hyn a gred Florian a Black-Hawkins (2011), wrth iddynt ddadlau bod addysg gynhwysol effeithio yn digwydd pan fo dysgwyr ag ADY yn cael eu cefnogi o fewn y dosbarth prif ffrwd. Roedd hyn yn pwysleisio’r angen i hyrwyddo ymarfer cynhwysol effeithiol o fewn yr ystafell ddosbarth er mwyn sicrhau mynediad teg at ddysgu.
Er ei fod yn gweithio ar lefel gallu sylweddol is na’i gyfoedion, roedd yn bwysig sicrhau ei fod yn parhau i dderbyn profiadau dysgu ystyrlon ac o ansawdd uchel o fewn yr ystafell ddosbarth, drwy gynllunio a darparu profiadau allweddol a oedd wedi’u teilwra i gefnogi ei ddatblygiad academaidd, cymdeithasol ac emosiynol. Mae addysg gynhwysol yn gofyn am gynllunio bwriadol, hyblyg a gwahaniaethol, er mwyn cefnogi datblygiad academaidd, cymdeithasol ac emosiynol pob dysgwr, ac ar yr un pryd hyrwyddo egwyddorion ymarfer cynhwysol (Florian, 2015; Tomlinson, 2014; UNESCO, 2017). Mae gwahaniaethu yn ddull addysgu ymatebol sy’n seiliedig ar ddealltwriaeth yr athro o sut mae dysgu’n digwydd ac ar allu’r athro i ymateb i'r amrywiaeth o anghenion dysgu sy’n bodoli ymhlith dysgwyr yn y dosbarth (Tomlinson, 2003). Yn benodol, eglura Kerns et al (2015) bod gwahaniaethu yn galluogi athrawon i ymateb i amrywiaeth dysgwyr heb eithrio, tra bod dulliau sy’n ymwybodol o drawma yn sicrhau bod cefnogaeth yn sensitif i brofiadau emosiynol y dysgwr. 
O ganlyniad i ddwyster ei anghenion, roedd gan y dysgwr sgiliau cyfathrebu llafar cyfyngedig, a oedd yn cael effaith andwyol ar ei ddatblygiad cymdeithasol ac emosiynol. Serch hynny, roedd yn blentyn hynod hoffus ac addfwyn, yn arddangos natur serchus ynghyd a chryfderau yn maes y celfyddydau creadigol. Yn ogystal, dangosodd fedusrwydd mewn technoleg gwybodaeth a oedd yn gyfatebol i lefel gallu ei gyfoedion.
Ystyrir athrawon yn elfennau hollbwysig wrth sefydlu addysg gynhwysol. Mae ymchwil yn dangos bod dysgwyr sy’n profi anawsterau dysgu yn elwa’n sylweddol ar berthnasoedd cadarnhaol gyda’u hathrawon, tra bod perthnasoedd negyddol yn gallu arwain at effaith fwy niweidiol ar eu lles a’u profiadau addysgol (Darling-Hammond et al. 2020). Fodd bynnag, noda Florian a Graham (2014) bod arferion eithrio yn aml yn deillio o ddiffyg hyder ymhlith athrawon fel ymarferwyr, ynghyd a’r teimlad nad ydynt yn ddigon gymwys i addysgu pob dysgwr o fewn eu dosbarth. Nodwyd bod hyn yn cyfrannu at yr amrywioldeb a welir mewn arferion cynhwysol, lle mae rhai ystafelloedd dosbarth ac ysgolion yn dangos lefelau uwch o gynhwysiant nag eraill. Ychwanega Norwich (1994) gan nodi bod gweithredu cynhwysiant yn dibynnu i raddau helaeth ar agweddau cadarnhaol, gan fod y rhain yn rhagfynegi parodrwydd athrawon i addasu eu harferion addysgu er mwyn diwallu anghenion amrywiol y dysgwyr. Yn y cyd-destun hwn, roedd cael y dysgwr hwn yn bresennol yn llawn amser o fewn y dosbarth yn heriol ar adegau, ac yn gofyn am addasu parhaus i ymarfer addysgu a lefel uchel o hyblygrwydd proffesiynol.
Er mwyn hyrwyddo addysg gynhwysol i'r dysgwr ac i gefnnogi addysg wahaniaethol, penodwyd cynorthwywraig i ddarparu cefnogaeth unigol i'r dysgwr. Noda Moran ac Abbott (2002), gall cynorthwywyr chwarae rôl ganolog wrth hyrwyddo cynhwysiant dysgwyr ag ADY o fewn ysgolion prif ffrwd. Yn ôl Osher et al. (2018), mae perthnasoedd cadarn rhwng dysgwyr ac oedolion yn gysylltiedig â pherfformiad gwell yn yr ysgol, lefelau uwch o ymgysylltiad, gwell rheoleiddio emosiynol, datblygiad cynhwysol cymdeithasol a mwy o barodrwydd i ymgymryd â heriau. Dengys ymchwil Darling-Hammond et al. (2020) bod dysgwyr ag ADY yn elwa’n sylweddol ar berthnasoedd cadarnhaol gyda staff. Fodd bynnag, rhybuddia Blatchford et al. (2012), bod y math yma o gefnogaeth, os na chaiff ei gynllunio’n ofalus a’i integreiddio’n effeithiol o fewn addysgu’r dosbarth cyfan, yn gallu cyfyngu ar gyfleoedd ar gyfer annibyniaeth a rhyngweithio a chyfoedion o fewn cyd-destun cynhwysol.
Gyda chefnogaeth unigol i'r dysgwr, derbyniodd gymorth i gwblhau tasgau wedi’u gwahaniaethu. Sicrhawyd bod y tasgau yn parhau i gynnig her ddysgu briodol sy’n cyd fynd a safbwynt Vygotsky (1978, cyfeirnodwyd yn Chaiklin, 2003, t.39). Mae’r dull hwn yn gweithredu o fewn y Parth Datblygiad Agosaf (ZPD), drwy ganiatáu i'r dysgwr gyflawni tasgau y byddai’n gweld yn anodd eu cwblhau ar ei ben ei hun. Mae cefnogaeth yn sicrhau arweiniad trwy sgaffaldu i ehangu ei allu gwybyddol gan hyrwyddo annibyniaeth. Mewn cyferbyniad i hyn, mae beirniadaeth bod gwahaniaethu a sgaffaldio yn cael eu hyrwyddo’n eang fel strategaethau cynhwysol. Mae Wiliam (2018), a Hattie (2012), yn rhybuddio bod gwahaniaethu tasg yn gallu arwain at ostwng disgwyliadau academaidd. Yn yr un modd, mae Kirschner et al. (2006), yn dadlau y gall sgaffaldio gormodol gynyddu llwyth gwybyddol y dysgwr a rhwystro dysgu. Felly, gellir dadlau bod angen dull cytbwys sy’n cyfuno strwythur clir, disgwyliadau uchel a chymorth hyblyg sy’n cael ei leihau’n raddol.
Yn ystod un o’r gwersi mathemateg a oedd yn canolbwyntio ar ddarllen amser digidol ar gloc dau ddeg pedwar awr, paratowyd tasgau wedi’u gwahaniaethu ar gyfer y tri grwp gallu o fewn y dosbarth. I'r dysgwr dan sylw, neilltuwyd tasg a oedd yn canolbwyntio ar adnabod ac enwi amseroedd ‘o’r gloch’ ac ‘hanner awr wedi’ yn unig ar gloc analog. Darparwyd ystod o adnoddau gweledol ynghyd a’r defnydd o raglen ddigidol bwrpasol ar yr ipad er mwyn cefnogi ei ddealltwriaeth gysyniadol. Cynlluniwyd gweithgaredd addas a phwrpasol gyda chyfleoedd i gael seibiannau cyson yn  ystod y weithgaredd. Mae seibiannau byr, strwythuredig yn rhoi cyfle i ddysgwyr ymgymryd â gweithgareddau symud, synhwyraidd neu reoleiddio. Nod y seibiannau yma yw ailosod canolbwyntio, lleihau llwyth gwybyddol a chefnogi hunanreoleiddio, yn enwedig ar gyfer dysgwyr sy’n profi anawsterau sylw, prosesau synhwyraidd neu reolaeth emosiynol. Cefnoga Tomlinson (2003), wahaniaethu proses am ei fod yn cefnogi addasu hyd tasgau a’r rhyddid i strwythuro gwersi. Mae seibiannau byr yn enghraifft o wahaniaethu proses. Pwysleisia Tomlinson bwysigrwydd addasu’r ffordd y caiff dysgu ei gyflwyno ac nid y disgwyliadau. Er nad oes llawer o ymchwil yn gwrthwynebu seibiannau byr, mae beirniadaeth yn cwestiynu eu heffeithiolrwydd a’r defnydd gormodol o seibiannau. Dadleua Mayer (2004) y gall torri ar lif y weithgaredd gan gynyddu llwyth gwybyddol y dysgwr a all rwystro’r dysgu. Gall hyn fod yn berthnasol i ddysgwr sydd angen strwythur clir. Yn ogystal, rhybuddia Wiliam (2018), bod seibiannau yn gallu lleihau amser ar dasg os nad yw’r seibiannau wedi’u cynllunio’n bwrpasol.
Serch hynny, nodwyd lefel o rwystredigaeth wrth geisio cynnal ffocws y dysgwr ar y dasg oni bai bod y weithgaredd yn cael ei gwblhau ar yr IPad. Roedd rôl y cynorthwyydd yn ganolog i lwyddiant y weithgaredd gan ei bod yn darparu arweiniad a chyfarwyddiadau clir. Roedd ei dull o annog y dysgwr i ail adrodd yr amser ar lafar yn cyfrannu at ei ddatblygiad ieithyddol ochr yn ochr â’i sgiliau rhifedd. 
Roedd y defnydd o adnoddau gweledol yn effeithiol gan eu bod yn cefnogi cof gweithio cyfyngedig y dysgwr, sy’n nodweddiadol o rai dysgwyr ag ADY. Noda Poole et al. (2018) bod dysgwyr awtistig yn aml yn profi anawsterau wrth integreiddio gwybodaeth weledol a chlywedol. O ganlyniad, awgrymir y dylai athrawon osgoi cyflwyno gwybodaeth weledol ar yr un pryd ag esboniadau llafar. Yn debyg i hyn, mae Pashler et al. (2007) yn nodi bod dysgwyr yn prosesu gwybodaeth yn fwy effeithiol pan gyflwynir y llafar a’r ysgrifenedig ar wahân. Galluoga hyn i'r wybodaeth gael ei phrosesu drwy systemau clywedol a gweledol ar wahân yn yr ymennydd. Fodd bynnag, gellir dadlau y byddai cynnwys mwy o weithgareddau aml-synhwyraidd wedi cefnogi ei ymgysylltiad yn fwy effeithiol, wedi ehangu’r cyfleoedd ar gyfer dysgu gweithredol ac wedi effeithio’n gadarnhaol ar ei ganolbwyntio.  Prif nod Universal Design for Learning (UDL) yw sicrhau cyfleoedd addysgol cyfartal drwy annog athrawon i ddarparu amrywiaeth o ffyrdd o gynrychioli gwybodaeth, mynegi dealltwriaeth ac ymgysylltu, er mwyn diwallu anghenion pob dysgwr (CAST, 2022). Disgrifia’r Adran Addysg a Sgiliau (DfES, 2004, a dyfynnwyd yn Al Obaid, M.S. 2013, t. 75) ‘‘The impact of using a multi-sensory approach for teaching students with learning disabilities’’) dysgu aml-synhwyraidd fel dull sy’n cyfuno dulliau gweledol, clywedol a chinetig, weithiau’n cael eu defnyddio ar yr un pryd, er mwyn cefnogi’r broses ddysgu. Felly, drwy ymgorffori dysgu aml-synhwyraidd yn ystod y wers, gellir fod wedi cynnig amrywiaeth o ffyrdd i'r dysgwr gael mynediad at wybodaeth, sydd yn arbennig o fuddiol i ddysgwyr ag ADY. Mae’r dull hwn yn lleihau’r ddibyniaeth o un ffordd o ddysgu ac yn cynyddu’r tebygolrwydd y bydd pob dysgwr yn gallu prosesu a deall y cynnwys yn effeithiol.
Wrth ddadnansoddi’r arferion a fabwysiadwyd, gellir dadlau bod gwahaniaethu yn strategaeth ganolog i gefnogi’r dysgwr awtistig o fewn y dosbarth cynhwysol.  Yn ôl Tomlinson (2003), mae gwahaniaethu effeithiol yn gofyn am addysgu ymatebol sy’n ystyried parodrwydd ac anghenion unigol y dysgwr. Yn y cyd-destun hwn, roedd angen  addasu proses y dysgu yn hytrach na’r cynnwys yn unig. Roedd hyn yn amlwg yn enwedig o ran hyd a strwythur y gweithgareddau. Noda Jordan (2008), bod darparu seibiannau synhwyraidd neu symud strwythuredig yn enghraifft o wahaniaethu’r amgylchedd ddysgu gan ymateb i anghenion synhwyraidd y dysgwr heb ei wahanu oddi wrth ei gyfoedion.
Felly, o ganlyniad i'r adfyfyrio hwn, gellid dadlau y byddai integreiddio’r defnydd o amserydd gweledol yn rheolaidd yn strategaeth effeithiol i hwyluso’r her o ail-ymgysylltu'r dysgwr â’r dasg, drwy ddarparu strwythur clir. Yn ogystal, dylid ystyried gwerth cynnig dewis i'r dysgwr o ran y dull o gofnodi ei atebion. Gellir defnyddio IPad i gyflwyno atebion, nid yn unig fel modd o gefnogi’r broses ddysgu, ond hefyd i hyrwyddo ymreolaeth, ymgysylltiad a chynhwysiant o fewn yr ystafell ddosbarth. Ar gyfer y dyfodol mae’n hanfodol adolygu cynllun datblygu unigol y dysgwr yn rheolaidd. Mae’r adolygiad hwn yn sicrhau bod y strategaethau a’r addasiadau a fabwysiadwyd yn parhau i fod yn berthnasol i anghenion unigol y dysgwr. Galluoga hyn i'r athro wneud newidiadau angenrheidiol a chynorthwyo’r dysgwr i gyflawni’r nodau dysgu yn effeithiol. Mae'r ymarfer hwn hefyd yn cyd fynd ag egwyddorion addysg gynhwysol a gwahaniaethu gan sicrhau bod pob dysgwr yn cael cefnogaeth bersonol a mynediad cyfartal at y cwricwlwm (Florian a Black-Hawkins, 2011).
Mae’n bosib gwerthuso, drwy model adfyfyriol Gibbs (1988) i ba raddau roedd gwahaniaethu fel strategaeth yn cefnogi addysg gynhwysol ar gyfer dysgwyr ag ADY. Drwy addasu’r broses, dulliau cyflwyno, y defnydd o adnoddau gweledol, cymorth unigol a chyfleoedd i gofnodi drwy amryw ffyrdd, llwyddodd y dysgwr i gynnal yr un nodau dysgu â’i gyfoedion. Gellir dadlau bod y gwahaniaethu yn gynhwysol gan nad oedd y dysgwr wedi’i eithrio o weithgareddau’r dosbarth. Yn hytrach, addaswyd y ffordd yr oedd yn ymgysylltu gyda’r dasg gan barhau i gynnal disgwyliadau academaidd cyson. O ganlyniad, dangosodd y dysgwr lefelau uwch o ymgysylltiad. Serch hynny, gwelwyd bod angen cymorth parhaus ac amseroedd seibiant mwy strwythuredig er mwyn cynnal canolbwyntio drwy gydol y dasg. Wrth adfyfyrio, mae hyn yn amlygu’r pwysigrwydd, nid yn unig o weithredu gwahaniaethu’n fwriadol, ond hyblyg i'r dysgwr. Mae hyn hefyd yn arwain at gynllun gweithredu clir ar gyfer mireinio’r strategaeth ymhellach er mwyn cryfhau darpariaeth gynhwysol ar gyfer dysgwyr ag ADY yn y dyfodol.

